*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 16ης Μαρτίου 1983

που αφορά το Ηνωμένο Βασίλειο και έχει θεσπιστεί σε εφαρμογή του άρθρου 13 παράγραφος 2 του κανονισμού (ΕΟΚ, Ευρατόμ, ΕΚΑΧ) αριθ. 2892/77 σχετικά με τους ιδίους πόρους που προέρχονται από το φόρο προστιθεμένης αξίας

(Το κείμενο στην αγγλική γλώσσα είναι το μόνο αυθεντικό)

(83/195/ΕΟΚ, Ευρατόμ, ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

τη συνθήκη για την ίδρυση της Ευρωπαϊκής Οικονομικής Κοινότητας,

τη συνθήκη για την ίδρυση της Ευρωπαϊκής Ατομικής Ενεργείας,

την απόφαση 70/243/ΕΚΑΧ, ΕΟΚ, Ευρατόμ του Συμβουλίου της 21ης Απριλίου 1970 σχετικά με την αντικατάσταση των χρηματικών συνεισφορών των Κρατών μελών από ιδίους πόρους των Κοινοτήτων (1),

τον κανονισμό (ΕΟΚ, Ευρατόμ, ΕΚΑΧ) αριθ. 2892/77 του Συμβουλίου της 19ης Δεκεμβρίου 1977 σχετικά με την εφαρμογή, όσον αφορά τους ίδιους πόρους που προέρχονται από το φόρο προστιθεμένης αξίας, της απόφασης της 21ης Απριλίου 1970 σχετικά με την αντικατάσταση των χρηματικών συνεισφορών των Κρατών μελών από ιδίους πόρους των Κοινοτήτων (2), και ιδίως το άρθρο 9 παράγραφος 3 πρώτο εδάφιο, το άρθρο 11 παράγραφος 1 δεύτερο εδάφιο και το άρθρο 13 παράγραφος 2,

Εκτιμώντας:

ότι, για τα οικονομικά έτη 1979, 1980 και 1981, η Επιτροπή έχει εγκρίνει, σε εφαρμογή του άρθρου 13 παράγραφος 2 του κανονισμού (ΕΟΚ, Ευρατόμ, ΕΚΑΧ) αριθ. 2892/77, τις αποφάσεις 80/774/ΕΟΚ, Ευρατόμ, ΕΚΑΧ (3), 81/1017/Ευρατόμ, ΕΚΑΧ, ΕΟΚ (4) και 82/810/ΕΚΑΧ, ΕΟΚ, Ευρατόμ (5)·

ότι αφενός το Ηνωμένο Βασίλειο ζητάει την παράταση των αποφάσεων που έχουν εγκριθεί προηγουμένως, και ότι αφετέρου οι πράξεις οι σχετικές με το χρυσό εκτός από το χρυσό για βιομηχανική χρήση: πωλήσεις χρυσών νομισμάτων με νόμιμη αξία, έχουν υποβληθεί στο ΦΠΑ από την 1η Απριλίου 1982 και ότι η έγκριση να υπολογιστούν κατά προσέγγιση οι πράξεις αυτές έχει δοθεί μόνο μέχρι τις 31 Μαρτίου 1982· ότι σε θέματα εφοδιασμού των σκαφών αναψυχής και των αεροσκαφών ιδιωτικής χρήσης που αναχωρούν από την επικράτεια, δεν υπάρχουν στατιστικές γι' αυτές τις δραστηριότητες, αλλά ότι οι βρετανικές αρχές έκαναν εκτιμήσεις των πράξεων αυτών και ότι σ' αυτές τις συνθήκες πρέπει επομένως να χορηγηθεί έγκριση στο Ηνωμένο Βασίλειο να υπολογίζει τη βάση των πόρων ΦΠΑ χρησιμοποιώντας κατά προσέγγιση εκτιμήσεις·

ότι, για τα πρώτα χρόνια της εφαρμογής της έκτης οδηγίας 77/388/ΕΟΚ του Συμβουλίου της 17ης Μαΐου 1977 σε θέματα εναρμόνισης των νομοθεσιών των Κρατών μελών, των σχετικών με τους φόρους κύκλου εργασιών - κοινό σύστημα φόρου προστιθεμένης αξίας: ενιαία φορολογική βάση (6), πρέπει να χορηγηθούν ετήσιες εγκρίσεις·

ότι η Συμβουλευτική Επιτροπή Ιδίων Πόρων ενέκρινε την έκθεση στην οποία αναφέρονται οι γνώμες των μελών της για την απόφαση αυτή,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Για τον υπολογισμό της βάσης των πόρων ΦΠΑ που αφορούν το οικονομικό έτος 1982, χορηγείται έγκριση στο Ηνωμένο Βασίλειο, σε εφαρμογή του άρθρου 9 παράγραφος 3 πρώτο εδάφιο πρώτη παύλα του κανονισμού (ΕΟΚ, Ευρατόμ, ΕΚΑΧ) αριθ. 2892/77, να μη λάβει υπόψη τις παρακάτω κατηγορίες πράξεων, που αναφέρονται στο παράρτημα Ε της έκτης οδηγίας:

τις πράξεις που αναφέρονται στο άρθρο 13 Α παράγραφος 1 περίπτωση ιστ) της έκτης οδηγίας:

μεταφορά ασθενών ή τραυματιών με ειδικώς διαρρυθμισμένα οχήματα, που πραγματοποιείται για εμπορικούς σκοπούς από αναγνωρισμένους οργανισμούς (παράρτημα Ε, πρώην σημείο 6).

Άρθρο 2

Για τον υπολογισμό της βάσης των πόρων ΦΠΑ που αφορούν το οικονομικό έτος 1982, χορηγείται έγκριση στο Ηνωμένο Βασίλειο, σε εφαρμογή του άρθρου 9 παράγραφος 3 πρώτο εδάφιο δεύτερη παύλα του κανονισμού (ΕΟΚ, Ευρατόμ, ΕΚΑΧ) αριθ. 2892/77, να υπολογίζει, χρησιμοποιώντας κατά προσέγγιση εκτιμήσεις, τη βάση για τις παρακάτω κατηγορίες πράξεων που αναφέρονται στο παράρτημα ΣΤ της έκτης οδηγίας:

1. εφοδιασμός πλοίων αναψυχής και αεροσκαφών ιδιωτικής χρήσης που αναχωρούν από την επικράτεια (παράρτημα ΣΤ, σημεία 21 και 22)·

2. πράξεις σχετικές με το χρυσό, εκτός από το χρυσό βιομηχανικής χρήσης: πωλήσεις χρυσών νομισμάτων με νόμιμη τιμή (παράρτημα ΣΤ, πρώην σημείο 26), η έγκριση των οποίων λήγει στις 31 Μαρτίου 1982.

Άρθρο 3

Η απόφαση αυτή απευθύνεται στο Ηνωμένο Βασίλειο.

Έγινε στις Βρυξέλλες, στις 16 Μαρτίου 1983.

Για την Επιτροπή

Christopher TUGENDHAT

Αντιπρόεδρος

(1) ΕΕ αριθ. L 94 της 28. 4. 1970, σ. 19.

(2) ΕΕ αριθ. L 336 της 27. 12. 1977, σ. 8.

(3) ΕΕ αριθ. L 222 της 23. 8. 1980, σ. 11.

(4) ΕΕ αριθ. L 367 της 23. 12. 1981, σ. 33.

(5) ΕΕ αριθ. L 343 της 4. 12. 1982, σ. 16.

(6) ΕΕ αριθ. L 145 της 13. 6. 1977, σ. 1.